HR Službeni list Europske unije L 320/1

DELEGIRANA UREDBA KOMISIJE (EU) 2016/2071

оd 22. rujna 2016.

o izmjeni Uredbe (EU) 2015/757 Europskog parlamenta i Vijeća u pogledu metoda praćenja emisija ugljikova dioksida i pravila za praćenje drugih relevantnih informacija

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2015/757 Europskog parlamenta i Vijeća od 29. travnja 2015. o praćenju emisija ugljikova dioksida iz pomorskog prometa, izvješćivanju o njima i njihovoj verifikaciji te o izmjeni Direktive 2009/16/EZ (1), a posebno njezin članak 5. stavak 2.,

budući da:

(1) Uredbom (EU) 2015/757 utvrđuju se pravila za precizno praćenje emisija ugljikova dioksida (CO2) i drugih relevantnih informacija o brodovima koji dolaze u luke pod nadležnošću države članice, polaze iz tih luka ili se u njima nalaze te za izvješćivanje o njima i njihovu verifikaciju radi promicanja smanjenja emisija CO2 iz pomorskog prometa na troškovno učinkovit način.

(2) Prilogom I. Uredbi (EU) 2015/757 utvrđuju se metode praćenja emisija CO2 na osnovi potrošnje goriva. Prilogom II. Uredbi (EU) 2015/757 utvrđuju se pravila za „praćenje drugih relevantnih informacija”.

(3) Dijelom A. Priloga I. Uredbi (EU) 2015/757 predviđeno je da se emisije CO2 izračunavaju množenjem emisijskih faktora i potrošnje goriva koja se utvrđuje metodama praćenja A (otpremnica spremišta za gorivo (BDN) i periodična inventura spremnika za gorivo), B (praćenje spremnika za gorivo spremišta na brodu) ili C (mjerači protoka za primjenjive procese izgaranja) utvrđenima u dijelu B. tog Priloga. Rezolucijom Međunarodne pomorske organizacije (2) o Smjernicama o metodi izračuna postignutog projektnog indeksa energetske učinkovitosti (EEDI) za nove brodove utvrđuje se niz zadanih vrijednosti za emisijske faktore za standardna goriva koja se upotrebljavaju u brodovima. Te zadane vrijednosti mogu se primjenjivati za izračun emisija CO2 iz pomorskog prometa. Primjenom tih zadanih vrijednosti za praćenje emisija CO2 s brodova i izvješćivanjem o njima u skladu s Prilogom I. Uredbi (EU) 2015/757 osiguravaju se i prikladan zakonodavni pristup i usklađena primjena.

(4) Metode praćenja A, B i C odnose se na određivanje količine napunjenog goriva (punjenje) ili količine goriva preostalog u spremnicima preračunavanjem zapremnine u masu s pomoću vrijednosti stvarne gustoće goriva. U skladu s dijelom B. stavkom 2. petim podstavkom točkom (c) Priloga I. društva koja primjenjuju metodu praćenja B mogu odrediti stvarnu gustoću na temelju gustoće izmjerene tijekom testne analize provedene u laboratoriju akreditiranom za goriva, prema potrebi. Otvaranjem te mogućnosti i društvima koja se koriste metodama praćenja A i C osigurala bi se usklađena primjena tih triju metoda praćenja, u skladu s normom ISO 3675:1998 (3). Time bi se i u potpunosti odrazile prakse u industriji te povećala usporedivost potrošnje goriva koja se prati s pomoću te tri metode.

(5) Načelom računanja „od veza do veza” osigurali bi se veća jasnoća i usklađen pristup određivanju točnog početka i završetka putovanja. Tako bi se poboljšali parametri koji se primjenjuju za praćenje vremena provedenog na moru i prijeđene udaljenosti kako su utvrđeni u dijelu A. stavku 1. točkama (a) i (b) Priloga II. Uredbi (EU) 2015/757 te bi se odrazile prakse u industriji.

(6) Smjernicama Međunarodne pomorske organizacije za dobrovoljnu primjenu operativnog pokazatelja energetske učinkovitosti (EEOI) za brodove (4) i CEN-ovom normom EN 16258 (2012) (5) omogućuje se ro-ro brodovima da prate teret koji prenose i o njemu izvješćuju na temelju stvarne mase tereta. Tim dodatnim parametrom uz one utvrđene u dijelu A. stavku 1. točki (e) Priloga II. Uredbi (EU) 2015/757 bolje bi se odrazile prakse u industriji te bi se stoga olakšalo praćenje.

(7) U skladu s Komisijinom uobičajenom praksom savjetovanja sa stručnjacima tijekom pripreme delegiranih akata, pod okriljem Europskog foruma za održivu plovidbu (ESSF) uspostavljena je Podskupina za praćenje u okviru sustava MRV za pomorski promet koja je okupila stručnjake iz država članica, industrije i civilnog društva. Podskupina je zabilježila niz međunarodnih i europskih normi, međunarodnih propisa te znanstvenih i tehničkih dostignuća za koje je preporučila da se obuhvate ovom Uredbom. Nacrt preporuka Podskupine o tim vidovima podržala je skupština ESSF-a 28. lipnja 2016.

(8) Priloge I. i II. Uredbi (EU) 2015/757 trebalo bi stoga na odgovarajući način izmijeniti,

DONIJELA JE OVU UREDBU:

Članak 1.

Prilozi I. i II. Uredbi (EU) 2015/757 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 22. rujna 2016. Za Komisiju Predsjednik Jean-Claude JUNCKER

(1) SL L 123, 19.5.2015., str. 55.

(2) MEPC 245 (66) 2014.

(3) ISO 3675:1998 crude petroleum and liquid petroleum products – Laboratory determination of density – Hydrometer method.

(4) MEPC.1/Circ.684 IMO Guidelines for voluntary use of the ship Energy Efficiency Operational Indicator.

(5) Metodologija za izračun i prijavu potrošnje energije i emisije stakleničkih plinova u prometnim uslugama (za prijevoz tereta i putnika) (Methodology for calculation and declaration of energy consumption and GHG emissions of transport services (freight and passengers).